ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Φεβρουαρίου 1999 για τη θέσπιση μέτρων προστασίας που αφορούν την τριχινίαση [κοινοποιηθείσα υπό τον αριθμό Ε(1999) 331] (Κείμενο που παρουσιάζει ενδιαφέρον για τον ΕΟΧ) (1999/163/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), όπως τροποποιήθηκε τελευταία από την οδηγία 96/43/ΕΚ (2), και ιδίως το άρθρο 18,

την οδηγία 90/675/ΕΟΚ του Συμβουλίου, της 10ης Δεκεμβρίου 1990, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα (3), όπως τροποποιήθηκε τελευταία από την οδηγία 96/43/ΕΚ, και ιδίως το άρθρο 19,

Εκτιμώντας:

(1)ότι πρόσφατα εμφανίστηκαν κρούσματα τριχινίασης σε ανθρώπους στο έδαφος της Κοινότητας 7 ότι οι επιδημιολογικές έρευνες απέδειξαν ότι τα κρούσματα αυτά σχετίζονταν με εισαγωγές αλόγων για σφαγή καταγωγής Ομοσπονδιακής Δημοκρατίας της Γιουγκοσλαβίας 7

(2)ότι η κοινοτική νομοθεσία προβλέπει ότι το κρέας αλόγων πρέπει να υποβάλλεται σε συστηματικό έλεγχο για την ανίχνευση της πιθανής παρουσίας προνυμφών της Trichinella spiralis 7

(3)ότι, σύμφωνα με τα στοιχεία που συγκεντρώθηκαν και αναφέρθηκαν στην Επιτροπή κατά τη διάρκεια επιτόπιας κοινοτικής επιθεώρησης, θα μπορούσαν να εγερθούν αμφιβολίες σχετικά με την καταλληλότητα των μεθόδων ανίχνευσης και την εφαρμογή τους 7

(4)ότι, εν αναμονή επιστημονικής γνωμοδότησης επί του θέματος αυτού, πρέπει να ληφθούν μέτρα, για να διασφαλισθεί ότι τα άλογα που προορίζονται για σφαγή και το κρέας αλόγων καταγωγής Ομοσπονδιακής Δημοκρατίας της Γιουγκοσλαβίας δεν συνιστούν κίνδυνο για την ανθρώπινη υγεία 7

(5)ότι αυτό μπορεί να εξασφαλισθεί, εάν εξασφαλισθεί ότι το κρέας αλόγων έχει υποβληθεί σε επεξεργασία ψύξης που επαρκεί για την καταστροφή των προνυμφών που πιθανώς είναι παρούσες 7

(6)ότι η οδηγία 77/96/ΕΟΚ του Συμβουλίου, της 21ης Δεκεμβρίου 1976, περί της αναζητήσεως τριχινών κατά τις εισαγωγές από τρίτες χώρες νωπών κρεάτων που προέρχονται από χοιροειδή κατοικίδια (4), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας καθορίζει τις μεθόδους ανίχνευσης και τις μεθόδους καταστροφής της Trichinella spiralis στο κρέας χοιροειδών και αλόγων 7

(7)ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη εξασφαλίζουν ότι το κρέας των αλόγων που εισάγονται από την Ομοσπονδιακή Δημοκρατία της Γιουγκοσλαβίας για να σφαγούν στην Κοινότητα, υποβάλλεται σε επεξεργασία ψύξης, όπως αναφέρεται στο παράρτημα IV της οδηγίας 77/96/ΕΟΚ, πριν διατεθεί στην αγορά για ανθρώπινη κατανάλωση.

Άρθρο 2

Η παρούσα απόφαση εφαρμόζεται έως τις 31 Μαρτίου 1999.

Άρθρο 3

Τα κράτη μέλη τροποποιούν τα μέτρα που εφαρμόζουν στο εμπόριο, για να συμμορφωθούν με την παρούσα απόφαση. Ενημερώνουν αμέσως σχετικά την Επιτροπή.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 17 Φεβρουαρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 268 της 24. 9. 1991, σ. 56.

(2) ΕΕ L 162 της 1. 7. 1996, σ. 1.

(3) ΕΕ L 373 της 31. 12. 1990, σ. 1.

(4) ΕΕ L 26 της 31. 1. 1977, σ. 67.